Na dnešný deň 13. marca 2017 zvolal primátor Žiliny Igor Choma mimoriadne zasadnutie Mestského zastupiteľstva v Žiline, ktoré sa bude konať na Radnici mesta Žilina o 14:00 hod. Z prílohy pre pozvaných vyplýva, že poslanci budú rokovať o zámeroch mesta predložiť niekoľko žiadostí o nenávratné finančné príspevky. Tie by mali byť spolufinancované aj zo štrukturálnych fondov EÚ.
Mesto plánuje využiť peniaze pre stavebné úpravy a rozšírenia materských škôl v Žiline, konkrétne na Čajakovej, Trnavskej, Suvorovovej ulici a v Závodí. Poslanci budú rozhodovať aj o tom, či mesto predloží žiadosť o finančné zdroje pre zapracovanie preferencie vozidiel VOD na svetelných križovatkách v meste a taktiež rekonštrukcie zastávok MHD.